<classify> Wasira alitoa tamko hilo la Serikali juzi jijini Dar es Salaam alipokutana na wadau wa sukari kutokana na kupanda kwa bei ya sukari hapa nchini.Alisema njia ya kutatua tatizo hilo ambalo ni kwa wazalishaji na wafanyabiashara wa sukari kuingiza bidhaa hiyo sokoni badala ya kuendelea kuiweka kwenye maghala.Baadhi ya wafanyabiashara na wazalishaji wamekuwa wakificha sukari kwenye maghala hivyo kusababisha upungufu bandia ambao umekuwa chanzo cha kuongezeka kwa bei ya bidhaa hiyo sokoni, alisema.Hivi karibuni bei ya sukari imepanda ghafla kutoka bei ya awali ya Sh 1,700 kwa kilo hadi kufika Sh 3,000 kwa kilo. Hali ya upungufu wa sukari imeibuka ghafla baada ya Serikali kutangaza kuanza kudhibiti na kuzuia uingizwaji holela wa sukari kutoka nje ya nchi.Wassira alisema katika kukabiliana na tatizo hilo, Serikali kwa kushirikiana na wadau, itaagiza tani 100,000 za sukari kukabili upungufu unaotokea kila mwaka wakati viwanda vinapofungwa kwa ajili ya ukarabati.Serikali itatoa kibali cha kuingiza sukari tani 100,00 mwezi Machi ili kukabiliana na upungufu utakaojitokeza pindi unapofanyika ukarabati, alisema Wassira.Upande wa wadau, wameahidi kutoa ushirikiano kuhakikisha kuwa sukari inapatikana sokoni na kwa bei nafuu.Hivi karibuni wakati wa Bunge, Serikali ilisema kutokana na ushauri iliyopewa na Kamati ya Ushauri katika uagizaji wa sukari chini ya Bodi ya Sukari TSB, nchi haitaagiza sukari kutoka nje kwa ajili ya matumizi ya ndani.Katika mapendekezo hayo, kamati hiyo ilitaka Serikali iruhusu uagizwaji wa sukari tani 182,765 kwa ajili ya viwanda pekee.Mahitaji ya sukari kwa Tanzania ni wastani wa tani 590,000 kwa mwaka ikiwa ni tani 420,000 kwa matumizi ya ndani na tani 170,000 kwa ajili ya viwanda.Viwanda vya ndani nchini vina uwezo wa kuzalisha tani 300,000, na kwa mwaka huu kuna upungufu wa tani 290,000 kwa ajili ya matumizi ya ndani na viwandani.Magendo na kuingizwa sokoni kwa sukari inayotakiwa kusafirishwa nje ni baadhi ya changamoto zinazokabili sekta ya sukari nchini.  <topic>: UCHUMI 